
ஈசாக்குக்கு மனைவியைத் தேடுதல்
நோக்கம்: நாம் தேவனை நம்பும்போது அவர் நம்மைத் தெளிவாக வழிநடத்துகிறார் என்பதைப் பிள்ளைகளுக்குக் கற்பித்தல்.
வேத வாசிப்பு: ஆதியாகமம் 24:1-31; 24:50-67
மனப்பாட வசனம்: ஆதியாகமம் 24:27 – “என் எஜமானாகிய ஆபிரகாமின் தேவனாகிய கர்த்தருக்கு ஸ்தோத்திரம்; அவர் தமது கிருபையையும் உண்மையையும் என் எஜமானை விட்டு விலக்கவில்லை.”
பாடத்தை அளித்தல்
தொடக்கப் புள்ளி
திருமணத்துக்காகத் தங்கள் குடும்பங்கள் செய்யும் ஆயத்தங்களைப்பற்றிச் சொல்லும்படி பிள்ளைகளிடம் கேளுங்கள்.
இன்றைய போதனையின் முக்கிய குறிப்புகள்
1. ஆபிரகாம் இப்போது மிகவும் முதியவனாயிருந்தான்; அவன் மகன் ஈசாக்குக்கு இன்னும் திருமணம் ஆகவில்லை. ஆகவே தன் நம்பிக்கைக்குரிய வேலைக்காரனை அழைத்து, ஈசாக்குக்கு மனைவியைத் தேடிப்போகச் சொன்னான். வேலைக்காரன் ஆபிரகாம் வந்த தேசத்துக்குத் திரும்ப நீண்ட தூரம் பயணம் செய்ய வேண்டியிருந்தது. ஈசாக்கு வாக்குத்தத்த தேசத்தை விட்டுப் போவதை ஆபிரகாம் விரும்பவில்லை; தாங்கள் வாழ்ந்த புறஜாதிக் கோத்திரங்களிடமிருந்து அவனுக்கு மனைவியைத் தேடவும் விரும்பவில்லை. தன் எஜமானின் கட்டளைகளின்படி செய்வேன் என்று வேலைக்காரன் விசேஷ ஆணையிடும்படி ஆபிரகாம் செய்தான். படம் 21-ஐக் காட்டுங்கள். தேடுதலில் தேவன் வேலைக்காரனை வழிநடத்துவார் என்றும் ஆபிரகாம் சொன்னான் (24:1-9).
2. வேலைக்காரன் அன்பளிப்புகளை ஏற்றிய ஆபிரகாமின் 10 ஒட்டகங்களை எடுத்துக்கொண்டு நாகோரின் நகரத்துக்குப் பயணம் செய்தான். ஈசாக்குக்குச் சரியான மனைவியைக் கண்டுபிடிக்க தேவன் தன்னை வழிநடத்தும்படி வேண்டினான் (24:10-14).
3. வேலைக்காரன் நகரத்துக்கு வெளியே இருந்த கிணற்றருகே தன் ஒட்டகங்களை ஓய்வெடுக்கவைத்திருந்தபோது, ரெபெக்காள் என்ற அழகான இளம்பெண் தன் குடும்பத்துக்குத் தண்ணீர் எடுக்க வந்தாள். அவள் மனமுவந்து ஆபிரகாமின் வேலைக்காரனுக்கும் அவன் ஒட்டகங்களுக்கும் தண்ணீர் இறைத்துக் கொடுத்தாள். அப்பொழுது அவளே ஈசாக்குக்குச் சரியான மனைவி என்று வேலைக்காரன் அறிந்தான் (24:15-21).
4. வேலைக்காரன் ரெபெக்காளின் குடும்பத்தைச் சந்திக்கச் சென்றபோது, அவள் ஆபிரகாமின் சொந்தச் சகோதரனுடைய மகள் என்று அறிந்தான்! தன்னை வழிநடத்தி, தன் ஜெபத்துக்குப் பதில் தந்ததற்காக அவன் தேவனைத் துதித்தான் (24:22-27).
5. ஆபிரகாமின் வேலைக்காரன் ரெபெக்காளின் வீட்டில் வரவேற்கப்பட்டான்; திருமண ஏற்பாடுகள் உடனே செய்யப்பட்டன (24:28-31, 50-61). தேவனுடைய உண்மையுள்ள வழிநடத்துதலுக்காக வேலைக்காரன் திரும்பத்திரும்ப நன்றி சொன்னான்.
6. இப்படித்தான் ரெபெக்காள் ஈசாக்கின் மனைவியானாள் (24:62-67).
7. ஆபிரகாம் 175 வயதில் மரித்தான். தன் வாழ்நாளெல்லாம் வழிநடத்தும்படி அவன் தேவனை நம்பினான். தேவன் ஆபிரகாமைத் தம்மைப் பின்பற்ற அழைத்தார்; வாக்குப்பண்ணியபடியே ஆபிரகாமையும் அவன் சந்ததியையும் ஆசீர்வதித்தார்.
மனப்பாட வசனத்தை மனதில் பதிய வையுங்கள்
கதைக்கு நம் பதில்
தேவனுடைய உதவியின்றி ஆபிரகாமின் கட்டளையை நிறைவேற்ற முடியாது என்று அறிந்திருந்த இந்த வேலைக்காரனின் முன்மாதிரியிலிருந்து நாம் கற்றுக்கொள்ளலாம். அவன் ஜெபித்தான்; தேவனுடைய உண்மையுள்ள வழிநடத்துதலுக்காகத் திரும்பத்திரும்ப நன்றி சொன்னான். தேவன் தன்னை எப்படி வழிநடத்தினார் என்பதை மற்றவர்களுக்கும் சொன்னான்.
உங்கள் சொந்த வாழ்க்கையில் தேவனுடைய வழிநடத்துதலுக்கு ஓர் உதாரணத்தைப் பகிர்ந்துகொள்ளுங்கள்.
